Document ID: /roh_data/filtered/fineweb-2-filterrobots_roh.jsonl.gz/5013

L'iniziativa HearTomorrow vul promover l'educaziun e la conscienza davart ils donns a nossa udida causads d'ina exposiziun permanenta a suns fitg violents. HearTomorrow renconuscha il plaschair incumparabel ch'ils suns ans dattan, renda dentant medemamain attent il singul individi a la necessitad da tegnair tgira d'in da noss senns ils pli negligids. Nus envidain a tuts da cuntinuar a giudair ils suns en tut lur bellezza e diversitad – ma senza emblidar l'aspect da la segirtad.
Nus vivain en in mund adina pli canerus. Constantamain vegnin nus bumbardads da suns che n'ans plaschan betg adina. Ma mintga sun, ch'el ans plaschia u betg, po donnegiar nossa udida sch'el è memia dad aut. Ed il pir è che nus avain la tendenza da bagatellisar la violenza da suns ch'ans plaschan. Quest cumportament classic maina adina puspè a la perdita da l'udida.
La maioritad da las plazzas da lavur en l'industria stat sut la controlla dad organisaziuns statalas che defineschan las limitas da segirtad per l'exposiziun a caneras dals lavurers. Ils manaders da fatschenta ed ils emploiads vegnan infurmads davart ils ristgs d'ambients canerus ed instruids davart metodas effizientas per schanegiar l'udida.
En la domena dal trategniment e divertiment prestan ins pli pauca attenziun als livels sonors, bain ch'il ristg da donnegiar l'udida è tschertamain gist uschè aut era ordaifer la plazza da lavur. Concerts, discotecas, eveniments sportivs e bleras autras furmas d'activitad al liber pericliteschan nossa udida. Malgrà ch'i existan reglamentaziuns statalas, stuess mintga singul enconuscher ils ristgs potenzials per pudair decider ponderadamain davart l'exposiziun a suns violents.
La Fonoteca naziunala svizra promova questa iniziativa sin il territori svizzer, en stretga collavuraziun cun l'iniziant prof. Benj Kanters dal Columbia College Chicago, tegnend en quint tut quai ch'è gia vegnì realisà en quest champ en noss pajais. En il rom da ses program didactic porscha la Fonoteca mini-curs e conferenzas pli detagliadas adattads per mintga public, dals scolars da la scola elementar als students universitars, curs per in public normal interessà sco era per spezialists dal sun.
Quest'iniziativa ha la finamira d'educar per tadlar meglier e per garantir in meglier sun.